

Na osnovu člana 35. stav (1) alineja ee) Statuta Naše stranke – prečišćeni tekst, Glavni odbor Naše stranke na sjednici održanoj 27.01.2024. godine *d o n o s i:*

**ETIČKI KODEKS**

**NAŠE STRANKE**

*(prečišćeni tekst sa izmjenama i dopunama usvojenim na 6. sjednici*

*Glavnog odbora Naše stranke održanog 13.04.2025. godine)*

**I – UVODNE NAPOMENE**

**Član 1.**

**(Sadržaj Etičkog kodeksa)**

Sadržaj Etičkog kodeksa Naše stranke (u daljem tekstu: Kodeks) utvrđuje principe ponašanja i ophođenja za članove/ice Naše stranke (u daljem tekstu: NS) prilagođene postojećem zakonodavstvu, Statutu NS-a (u daljem tekstu: Statut), općim aktima NS-a, drugim aktima koje donose ovlašteni organi NS-a i najvišim etičkim načelima.

**Član 2.**

**(Svrha Kodeksa)**

1. Kodeksom se uređuje ponašanje članova/ica NS-a u međusobnim odnosima i unutarnjoj komunikaciji, kao i ponašanje članova/ica NS-a prema građanima/kama i široj javnosti u okviru vanjske komunikacije, u skladu sa pravima i obavezama članova/ica NS-a koje utvrđuje Statut.
2. Cilj ovog Kodeksa je da se njegovom dosljednom primjenom uspostavi obaveza primjerenog ponašanja u unutarnjoj i vanjskoj komunikaciji članova/ica NS-a pri obavljanju njihovih dužnosti propisanih Statutom, što će odražavati i snažiti međusobno povjerenje članova/ica, kao i osnaživati povjerenje građana/ki u moralne osobine, čestitost i poštenje članova/ica NS-a.

**Član 3.**

**(Primjereno ponašanje)**

Kodeks će utvrditi obavezu primjerenog ponašanja članova/ica NS-a izabranih ili imenovanih u zakonodavne ili izvršne organe vlasti, u stalna i povremena radna tijela u organima vlasti, kao i članova/ica NS-a na rukovodnim i javnim funkcijama.

**II – PRIMJENA KODEKSA NA ČLANOVE NS-A**

**Član 4.**

**(Načelo jednakosti primjene)**

Kodeks se odnosi na sve članove/ice NS-a bez razlike na njihov status u organima ili tijelima NS-a.

**Član 5.**

**(Načelo statutarnog djelovanja i ponašanja)**

1. Članovi/ice NS-a dužni/e su svoje obaveze obavljati u skladu sa Statutom i općim aktima u zavisnosti od toga kojem obliku organiziranja pripadaju ili koju funkciju vrše u organima NS-a. U obavljanju pomenutih obaveza, članovi/ice NS-a moraju iskazivati maksimalan stepen kolegijalnosti, korektnosti, strpljenja, međusobne tolerancije, pomaganja i međusobnog poštivanja, ostvarujući komunikaciju prilagođenu najvišim moralnim načelima.
2. Članovi/ice NS-a slobodno iznose svoje stavove o pitanjima važnim za djelovanje i vođenje politike NS-a. Suprotstavljena mišljenja iznose se argumentirano, bez omalovažavanja tuđih stavova i prijedloga.

**Član 6**.

**(Načelo poštivanja i uvažavanja)**

1. Članovi/ice NS-a obavljat će svoje stranačke funkcije čestito, savjesno i odgovorno, uz naglašenu otvorenost i spremnost da odgovaraju za svoje odluke, djelovanja i ponašanja.
2. U obavljanju svojih funkcija, članovi/ice NS-a će poštovati i uvažavati prava i ovlaštenja svih drugih članova/ica te neće podsticati niti pomagati drugim članovima/icama NS-a ili drugim licima koja nisu članovi/ice NS-a, da prilikom vršenja svojih dužnosti krše principe uspostavljene ovim Kodeksom.
3. U obavljanju stranačkih profesionalnih funkcija član/ica NS-a dužan/na je čuvati osobni ugled, ugled NS-a i povjerenje građana/ki i članova/ica u NS-u.

**Član 7.**

**(Ponašanja podložna disciplinskim mjerama)**

1. Članovi/ice NS-a ne smiju vršiti nikakvo samoorganiziranje ili imati samostalno djelovanje koje za cilj ima destabiliziranje ili stvaranje teškoća organima NS-a u vršenju njihovih obaveza utvrđenih Statutom niti će svojom aktivnošću na bilo koji način nanositi štetu drugom/j članu/ici ili članovima/icama NS-a bez obzira na stepen političkog, odnosno kolegijalnog slaganja ili neslaganja sa njima. Svako takvo ponašanje, odnosno ponašanje kojim se narušavaju ideje, principe i ugled NS-a je podložno disciplinskim mjerama u skladu s ovim Kodeksom.
2. U skladu sa tabelarnim prikazom iz Priloga I ovog Kodeksa, članovi/ice NS-a koji/e su za vrijeme trajanja njihovog članstva prvostepeno osuđeni/e za bilo koje krivično djelo podliježu disciplinskoj mjeri isključenja iz NS-a, sve dok ne dođe do preinačenja ili ukidanja prvostepene presude u korist člana/ice NS-a.
3. U skladu sa tabelarnim prikazom iz Priloga I ovog Kodeksa, članovi/ice NS-a protiv kojih za vrijeme trajanja njihovog članstva bude doneseno rješenje o određivanju pritvora za bilo koje krivično djelo podliježu disciplinskoj mjeri suspenzije, sve do obustave istrage, povlačenja optužnice, nepotvrđivanja optužnice, te donošenja odbijajuće ili oslobađajuće pravomoćne presude.
4. Članovi/ice NS-a koji/e otuđe sredstva i imovinu u vlasništvu NS-a podliježu disciplinskoj mjeri isključenja, a za takav čin će nadležni organ NS-a podnijeti krivičnu prijavu odgovarajućim organima gonjenja.
5. Članovi/ice NS-a koji/e manipuliraju prebivalištem ili mjestom boravka s ciljem da član/ica ostvari članstvo u organima općinskih, kantonalnih, regionalnih ili gradskih organizacija u sredinama gdje ne živi, zbog čega su te organizacije dužne da takve članove/ice ne biraju u svoje organe suprotno Statutu, podliježu disciplinskoj mjeri opomene pred isključenje.
6. Članovi/ice NS-a dužni/e su poštovati simbole NS-a i prema istim se odnositi etično i upotrebljavati ih sukladno situaciji i na primjeren način. Za svako isticanje simbola NS-a u javnom prostoru obavezno je tražiti odobrenje od strane rukovodstva lokalne organizacije, odnosno regionalne organizacije ukoliko lokalna organizacija ne postoji.
7. Članovi/ice NS-a koji/e ističu simbole NS-a u javnom prostoru bez odobrenja od strane rukovodstva lokalne organizacije, odnosno regionalne/kantonalne organizacije ukoliko lokalna organizacija ne postoji bez narušavanja principa vrijednosti NS-a podliježu disciplinskoj mjeri opomene.
8. Članovi/ce NS-a koji/e ističu simbole NS-a u javnom prostoru bez odobrenja od strane rukovodstva lokalne organizacije, odnosno regionalne/kantonalne organizacije ukoliko lokalna organizacija ne postoji, uz propagiranje vrijednosti suprotnih vrijednostima definiranih Statutom NS-a podliježu disciplinskoj mjeri suspenzije.

**III – PRIMJENA KODEKSA NA IZABRANE I IMENOVANE ZVANIČNIKE NS-A**

**Član 8.**

**(Obaveza služenja općem interesu)**

1. U obavljanju svojih funkcija, izabrani/e i imenovani/e zvaničnici/e NS-a iz člana 3. ovog Kodeksa imaju obavezu služiti općem interesu, a ne isključivo ličnom interesu ili privatnom interesu pojedinaca ili grupa pojedinaca, sa ciljem postizanja direktne ili indirektne lične koristi.
2. Izabrani/e i imenovani/e zvaničnici/e NS-a iz člana 3. ovog Kodeksa zalagat će se za zaštitu ljudskih prava i temeljnih sloboda, uz punu ravnopravnost svih građana/ki i naroda BiH.
3. Izabrani/e i imenovani/e zvaničnici/e NS-a iz člana 3. ovoga Kodeksa dužni/e su provoditi programske dokumente NS-a, koji su ponuđeni građanima/kama radi zadobijanja njihovog povjerenja, uz puno poštivanje svih važećih zakona, podzakonskih akata, Statuta i općih akata NS-a koji su na snazi.

**Član 9.**

**(Sukob interesa)**

1. Kada izabrani/a ili imenovani/a zvaničnik/ca NS-a ima direktan ili indirektan lični interes u materiji koju razmatraju zakonodavni ili izvršni organi vlasti na bilo kojem nivou na koje je izabran/a ili imenovan/a ili ako je izabran/a ili imenovan/a u javne ustanove, preduzeća ili agencije, on/a će objaviti sukob interesa.
2. Izabrani/e ili imenovani/e zvaničnici/e NS-a će se uzdržati od bilo kakve izjave ili glasanja u organima NS-a o pitanjima u vezi s kojima imaju neposredan ili posredan lični interes.
3. U slučaju izbjegavanja obaveza iz stavova (1) i (2) ovoga člana, primjenom ovog Kodeksa izabranom/j i imenovanom/j zvaničniku/ci NS-a može biti izrečena odgovarajuća disciplinska mjera iz člana 24. ovog Kodeksa.
4. U skladu sa tabelarnim prikazom iz Priloga I ovog Kodeksa, rješenje za određivanje pritvora protiv imenovanog/e zvaničnika/ce NS-a podrazumijeva ostavku imenovanog/e zvaničnika/ce NS-a na javnu funkciju koju obnaša u tom trenutku.
5. U skladu sa tabelarnim prikazom iz Priloga I ovog Kodeksa, potvrđena optužnica protiv izabranog/e dužnosnika/ce NS-a zahtijeva od izabranog/e dužnosnika/ce NS-a predaju mandata NS-u iz moralnih razloga.

**Član 10.**

**(Zabrana pregovora sa drugim političkim strankama)**

1. Izabrani/e i imenovani/e zvaničnici/e iz reda NS-a nemaju pravo na bilo koju vrstu pregovora sa drugim političkim strankama i njihovim predstavnicima bez ovlaštenja nadležnog organa NS-a.
2. Za neovlašteno vršenje pregovora sa drugim političkim strankama i njihovim predstavnicima bit će izrečena disciplinska mjera iz člana 24. ovog Kodeksa.

**Član 11.**

**(Obaveza provođenja političkih stavova NS-a)**

Svaki/a izabrani/a i imenovani/a zvaničnik/ca iz reda NS-a dužan/a je provoditi političke stavove koje utvrđuje nadležni stranački organ, te u skladu s tim artikulirati svoju eventualnu diskusiju prilikom zasjedanja organa vlasti.

**Član 12.**

**(Poštivanje domaćih i međunarodnih presuda)**

Svaki/a izabrani/a i imenovani/a zvaničnik/ca iz reda NS-a dužan/na je poštivati i provoditi odluke svih domaćih i međunarodnih sudova, te u skladu s tim artikulirati svoju eventualnu diskusiju prilikom zasjedanja organa vlasti ili učešća u odnosima sa javnošću.

**Član 13.**

**(Nespojivost funkcija)**

Izabrani/e i imenovani/e zvaničnici/e iz reda NS-a iz člana 3. ovog Kodeksa, povinovat će se svim važećim propisima koji ograničavaju istovremeno obavljanje dvije ili više političkih funkcija. Oni/e neće obavljati funkcije, imati izabrane mandate ili službene dužnosti koje ih dovode u sukob interesa.

**Član 14.**

**(Djelovanje prema ličnom nahođenju)**

1. U pitanjima koja nisu obuhvaćena Politikama NS-a i utvrđenim stavovima organa, izabrani/a i imenovani/a zvaničnik/ca će u obavljanju diskrecionih nadležnosti, dakle u djelovanju prema ličnom nahođenju, za svaki svoj prijedlog, davati iscrpno obrazloženje nadležnim organima NS-a kojima kao član/ica pripada, uz navođenje svih činjenica na kojima je takav prijedlog zasnovan, posebno koja pravila i propisi su primijenjeni, uz ukazivanje na to kako takav prijedlog udovoljava tim pravilima i propisima.
2. U nedostatku relevantnih pravila i propisa, izabrani/a ili imenovani/a zvaničnik/ca NS-a će prije podnošenja prijedloga, uz odgovarajuće obrazloženje, zatražiti politički stav nadležnog organa NS-a u zavisnosti na kojem nivou vlasti obnaša svoju funkciju.

**Član 15.**

**(Koruptivna djelovanja)**

1. Izabrani/e ili imenovani/e zvaničnici/e iz reda NS-a će se u obavljanju svojih funkcija uzdržati od bilo kakvog ponašanja koje bi po važećem zakonodavstvu moglo da se okarakterizira kao koruptivno djelovanjeili kao zloupotreba javnog položaja zarad sticanja lične koristi.
2. U skladu sa tabelarnim prikazom iz Priloga I ovog Kodeksa, kada nadležni sud donese rješenje o određivanju pritvora ili mjera zabrane nekom/j od imenovanih zvaničnika/ca iz reda NS-a za bilo koje krivično djelo, Predsjedništvo je dužno tražiti smjenu te osobe sa javne funkcije koju obnaša u roku od 3 (tri) dana od dana donošenja sudskog rješenja.
3. U skladu sa tabelarnim prikazom iz Priloga I ovog Kodeksa, kada nadležni sud potvrdi optužnicu nekom/j od izabranih dužnosnika/ca iz reda NS-a za bilo koje krivično djelo, Predsjedništvo je dužno apelirati na izabranog/u dužnosnika/cu da vrati mandat iz moralnih razloga u roku od 3 (tri) dana od dana potvrđivanja optužnice.

**Član 16.**

**(Upravljanje javnim prihodima)**

1. Izabrani/e ili imenovani/e zvaničnici/e iz reda NS-a će se pridržavati budžetske i finansijske discipline koja obezbjeđuje ispravno upravljanje javnim prihodima, na način reguliran važećim zakonodavstvom.
2. U obavljanju svojih dužnosti, izabrani/e ili imenovani/e zvaničnici/e neće učiniti ništa čime bi pronevjerili/e budžetska sredstva ili donacije.

**Član 17.**

**(Pribavljanje ličnih ili profesionalnih koristi)**

Prilikom obavljanja svojih funkcija, izabrani/e ili imenovani/e zvaničnici/e neće poduzimati mjere kojima bi sebi pribavili/e lične i profesionalne koristi u budućnosti, odnosno po prestanku obavljanja funkcije.

**IV – ODNOSI SA JAVNOŠĆU**

**Član 18.**

**(Način ostvarivanja odnosa sa javnošću)**

1. Odnosi sa javnošću ostvaruju se na sljedeći način:
2. Posebno organizirane press konferencije;
3. Davanje izjava pisanim i elektronskim medijima;
4. Posebno sačinjena saopštenja;
5. Putem web portala [www.nasastranka.ba](http://www.nasastranka.ba);
6. Službene stranice NS-a, njenih organa i tijela, te lokalnih i regionalnih/kantonalnih organizacija na društvenim mrežama;
7. Organiziranje skupova na kojima se prenose politički stavovi NS-a.
8. Učešće u odnosima sa javnosti imaju pravo članovi/ice NS-a koji/e imaju ovlaštenje nadležnog stranačkog organa koje može biti trajnog ili privremenog karaktera. Članovi/ice NS-a koji/e nemaju ovlaštenje nadležnog stranačkog organa, bilo kojeg nivoa, nemaju pravo u ime NS-a uzeti učešće u odnosima sa javnošću.
9. U javnim nastupima u kojima ne predstavlja NS, a koji se na bilo koji način odnose na poslove, članstvo i aktivnosti  iz djelokruga NS-a, član/ica NS-a ne smije iznositi podatke koji bi mogli naštetiti ugledu NS-a i narušiti povjerenje građana/ki i članstva u rad organa NS-a.
10. U javnim nastupima u kojima ne predstavlja NS i koji nisu tematski povezani sa NS-om, član/ica ne treba odobrenje stranačkog organa za nastupe u medijima, ali je pri tome dužan/na paziti na ugled NS-a i osobni ugled.
11. Član/ica ne smije zloupotrijebiti informacije o djelovanju i radu organa NS-a čiji/a je član/ica, odnosno odavati podatke koje je saznao/la za vrijeme obavljanja svojih funkcija.

**Član 19.**

**(Društvene mreže, individualni blogovi ili internet stranice)**

1. Osim pomenutih načina iz člana 18. ovog Kodeksa, dio učešća u odnosima sa javnošću može se ostvariti putem društvenih mreža, različitih individualnih blogova ili internet stranica.
2. Svaki/a član/ica NS-a ima pravo na ovaj vid ostvarivanja komunikacije sa najširom javnosti.
3. Iznošenje stručnih stavova iz naučne oblasti pojedinog/e člana/ice je dozvoljeno.

**Član 20.**

**(Obaveza usklađivanja stavova sa Politikama NS-a)**

* 1. Korištenje društvenih mreža, posebnih blogova ili internet stranica može sadržavati lične stavove člana/ice NS-a koji nisu političkog karaktera, a odnose se na različite aspekte društvenog, naučnog, kulturnog ili sportskog života.

1. U slučaju da se prilikom korištenja društvenih mreža iznose politički stavovi, oni moraju biti usklađeni sa Statuom, Politikama NS-a, ranije utvrđenim političkim stavovima stranačkih organa na bilo kojem nivou organiziranja.
2. U slučaju da se društvene mreže koriste za iznošenje političkih stavova koji odudaraju ili nisu u skladu sa politikama NS-a, tada se tom/j članu/ici mogu izreći disciplinske mjere iz člana 24. ovog Kodeksa.
   1. Prilikom korištenja društvenih mreža, ličnih blogova ili internet stranica svaki/a član/ica NS-a obavezan/na je izbjeći bilo koji vid vrijeđanja, omalovažavanja bilo koje/g drugog/e člana/ice NS-a ili stranačkog organa kao i nestranačkih pojedinaca i kolektiva te posebno pažnju posvetiti zaštiti ugleda NS-a. Ako se takva aktivnost pojavi, tada se mogu izreći odgovarajuće disciplinske mjere iz člana 24. ovog Kodeksa.

**V – PRAVILA TOKOM IZBORNE KAMPANJE**

**Član 21.**

**(Pravila tokom izborne kampanje)**

1. Izborna kampanja može se odnositi na lokalne ili opće izbore, koji se organiziraju u skladu s Izbornim zakonom Bosne i Hercegovine, kao i na unutarstranačke izbore NS-a koje raspisuje nadležni stranački organ.
2. Prilikom odvijanja izborne kampanje za lokalne ili opće izbore, svaki/a član/ica NS-a dužan/na je uzeti aktivno ili pasivno učešće u izbornoj kampanji.
3. Tokom učešća u izbornoj kampanji, strogo je zabranjeno vrijeđanje i omalovažavanje bilo koje/g kandidata/kinje iz reda NS-a i ostalih kandidata/kinja na listama koji/e učestvuju na lokalnim ili općim izborima.
4. Strogo je zabranjen rad, u kojem kandidati/kinje na kandidacijskim listama za lokalne ili opće izbore, otvoreno ili tajno rade protiv drugih kandidata/kinja NS-a sa kandidacijskih listi, kako bi time sebi ili drugome pribavili/e dovoljno glasova da budu izabrani/e u zakonodavne organe vlasti. Takva aktivnost bit će predmetom disciplinske mjere shodno članu 24. ovog Kodeksa.
5. Prilikom izborne kampanje za unutarstranačke izbore, kandidati/kinje čija je kandidatura ovjerena nemaju pravo koristiti elemente vrijeđanja, omalovažavanja ili diskreditacije drugih protivkandidata/kinja niti bilo koje/g drugog/e člana/ice NS-a.
6. Članovi/ice NS-a koji/e se nalaze na kandidatskim listama, a rade vlastitu promotivnu kampanju, dužni/e su koristiti uspostavljeni vizualni identitet NS-a te po završetku predizborne kampanje svoje promotivne materijale uredno ukloniti.

**VI – SEKSUALNO UZNEMIRAVANJE**

**Član 22.**

**(Seksualno uznemiravanje)**

1. U oblike nedozvoljenog ponašanja za članove/ice NS-a spada i uznemiravanje na seksualnoj osnovi.
2. Seksualno uznemiravanje je svaki neželjeni oblik verbalnog, neverbalnog ili fizičkog ponašanja seksualne prirode kojim se želi povrijediti dostojanstvo osobe ili grupe osoba, ili kojim se postiže takav učinak, naročito kad to ponašanje stvara zastrašujuće, neprijateljsko, degradirajuće, ponižavajuće ili uvredljivo okruženje.
3. Pod neželjenim oblicima verbalnog ponašanja iz stava (2) ovog člana smatraju se:
   * + - 1. upućivanje verbalnih i fizičkih prijedloga seksualne naravi drugoj osobi;
         2. zahtijevanje neželjenog fizičkog kontakta;
         3. iznošenje šala ili aluzija koje su seksualne prirode, uključujući opaske u vezi spola i seksualne orijentacije;
         4. izrugivanje i ismijavanje na spolnoj osnovi sa seksualnom konotacijom;
         5. pisanje seksualno eksplicitnih ili sugestivnih poruka ili pisama;
         6. dugotrajno nepoželjno flertovanje i zahtijevanje spolnog odnosa ili seksualnih usluga;
         7. širenje glasina seksualne naravi;
         8. prijetnje upućene osobi koja odbija udovoljiti seksualnim ponudama.
4. Pod neželjenim oblicima neverbalnog ponašanja iz stava (2) ovog člana smatraju se:
   * + - 1. gestikulacije, znakovi i insinuacije koje upućuju na imitaciju seksualnog odnosa;
         2. izlaganje druge osobe bilo kojem materijalu eksplicitnog, uvredljivog ili uznemirujućeg sadržaja.
5. Pod neželjenim oblicima fizičkog ponašanja iz stava (2) ovog člana smatraju se:
   * + - 1. neželjeni fizički kontakti te dodiri seksualne naravi;
         2. neželjena invazija ličnog prostora;
         3. fizički nasrtaji i napadi.

**VII – GOVOR MRŽNJE**

**Član 23.**

**(Govor mržnje)**

1. U oblike nedozvoljenog ponašanja za članove/ice NS-a spada i govor mržnje na bilo kojoj osnovi.
2. Govor mržnje je usmeni ili pisani govor koji se svodi na javno izazivanje ili prouzrokovanje mržnje prema određenoj skupini ili pojedinoj osobi zbog nekog njenog određenja u svrhu stvaranja netrpeljivosti, razdora, diskriminacije i nasilja ili raspaljivanje već postojeće mržnje s time što se ona kroz javni govor mržnje razvija, jača i produbljuje.
3. Pod usmenim i pisanim govorom mržnje iz stava (2) ovog člana smatra se zagovaranje mržnje na osnovu:
4. rase i boje kože;
5. vjere, jezika, etničke i nacionalne pripadnosti;
6. socijalnog porijekla, obrazovanja, društvenog položaja i imovnog stanja;
7. invaliditeta i poteškoća u razvoju;
8. starosne dobi;
9. spola, seksualne orijentacije, rodnog identiteta i spolnih karakteristika.

**VIII – DISCIPLINSKE MJERE**

**Član 24.**

**(Vrste disciplinskih mjera)**

U skladu sa Statutom i ovim Kodeksom, Predsjedništvo i Etička komisija izriču sljedeće disciplinske mjere:

1. izvinjenje;
2. opomena;
3. opomena pred isključenje;
4. suspenzija;
5. isključenje.

**IX – ZAVRŠNE ODREDBE**

**Član 25.**

**(Tumačenje Kodeksa)**

Tumačenje Kodeksa i njegovih pojedinačnih odredbi vrši Etička komisija.

**Član 26.**

**(Stupanje na snagu)**

1. Ovaj Kodeks stupa na snagu danom donošenja od strane Glavnog odbora NS-a i dostavlja se svim članovima/icama NS-a u elektronskoj formi.
2. Danom stupanja na snagu ovog Kodeksa, prestaje da važi Etički kodeks broj: GO-011-08/19 od 24.08.2019. godine.

Broj: GO-021-01/24

Sarajevo, 27.01.2024. godine

Predsjednik Glavnog odbora Naše stranke

Nihad Uk

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Datum potpisa/ovjere: \_ \_ . \_ \_ . \_ \_ \_ \_.)

NAPOMENA: Sastavni dio ovog dokumenta je i tabelarni Prilog I.